Document ID: 32013R1034

KOMISIJAS ĪSTENOŠANAS REGULA (ES) Nr. 1034/2013
(2013. gada 24. oktobris),
ar ko apstiprina alumīnija fosfīdu, kas izdala fosfīnu, kā aktīvo vielu izmantošanai 20. produkta veida biocīdos
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
tā kā:
(1)
Komisijas Regulā (EK) Nr. 1451/2007 (2) noteikts novērtējamo aktīvo vielu saraksts to iespējamai iekļaušanai Eiropas Parlamenta un Padomes Direktīvas 98/8/EK (3) I, I A vai I B pielikumā. Alumīnija fosfīds ir minētajā sarakstā.
(2)
Alumīnija fosfīds ir novērtēts saskaņā ar Direktīvas 98/8/EK 11. panta 2. punktu izmantošanai 23. produkta veida, kā noteikts minētās direktīvas V pielikumā, produktos, kurus izmanto citu mugurkaulnieku kontrolei un kuri atbilst 20. produkta veidam, kas definēts Regulas (ES) Nr. 528/2012 V pielikumā.
(3)
Par ziņotāju dalībvalsti tika izraudzīta Vācija, kas saskaņā ar Regulas (EK) Nr. 1451/2007 14. panta 4. un 6. punktu 2010. gada 23. jūlijā iesniedza Komisijai kompetentās iestādes sagatavotu ziņojumu un attiecīgu ieteikumu.
(4)
Dalībvalstis un Komisija ir izskatījušas kompetentās iestādes ziņojumu. Izskatīšanas konstatējumus saskaņā ar Regulas (EK) Nr. 1451/2007 15. panta 4. punktu Biocīdo produktu pastāvīgā komiteja 2013. gada 27. septembrī ir iekļāvusi novērtējuma ziņojumā.
(5)
Minētais ziņojums liecina, ka biocīdi, kurus izmanto 23. produkta veidam un kuri satur alumīnija fosfīdu, varētu atbilst Direktīvas 98/8/EK 5. pantā noteiktajām prasībām.
(6)
Tāpēc ir lietderīgi apstiprināt alumīnija fosfīdu, kas izdala fosfīnu, izmantošanai 20. produkta veida biocīdos.
(7)
Tā kā novērtēšana neskāra nanomateriālus, saskaņā ar Regulas (ES) Nr. 528/2012 4. panta 4. punktu apstiprinājumam nebūtu jāattiecas uz tādiem materiāliem.
(8)
Pirms aktīvās vielas apstiprināšanas ir jāpaiet piemērotam laika periodam, lai dalībvalstis, ieinteresētās personas un Komisija vajadzības gadījumā sagatavotos jauno prasību izpildei.
(9)
Šajā regulā paredzētie pasākumi ir saskaņā ar Biocīdo produktu pastāvīgās komitejas atzinumu,
IR PIEŅĒMUSI ŠO REGULU.
1. pants
Alumīnija fosfīdu, kas izdala fosfīnu, apstiprina kā aktīvo vielu izmantošanai 20. produkta veida biocīdos, ievērojot specifikācijas un nosacījumus, kas noteikti pielikumā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 24. oktobrī

Labels: 3
6